## El Consell ratifica la contractació d’emergència del servici de vol fotogramètric de les conques hidrogràfiques afectades per la riuada

*** L’Institut Cartogràfic Valencià finança esta actuació que permetrà conéixer, amb una resolució detallada, les conseqüències que la DANA ha generat sobre el territori**

El Consell ha ratificat la contractació d’emergència, per part de l’Institut Cartogràfic Valencià (ICV), d’un vol fotogramètric sobre la província de València per a avaluar i documentar les greus conseqüències que van deixar les pluges torrencials del passat mes d’octubre en les conques hidrogràfiques del territori.

L’ICV destina 719.950 euros a la realització d’este servici de vol, que es durà a terme fins a l’1 de desembre de 2025.

El vol fotogramètric abastarà un total de 12.207 km i cobrirà pràcticament la totalitat de les conques hidrogràfiques de la província de València. Es generaran models digitals de superfície que permetran una millor comprensió de l’impacte de les inundacions.

A més, s’obtindrà una ortofoto veritable automàtica, així com una rèplica digital que permetrà modelitzar en 3D per a millorar la predicció d’episodis d’inundació i desbordaments, fer simulacions i previndre catàstrofes com ara inundacions, contaminació i efectes del canvi climàtic.

L’Institut Cartogràfic Valencià, competent en matèria cartogràfica i geodèsica a la Comunitat Valenciana, té l’objectiu d’impulsar i coordinar les tasques de desenrotllament de qualsevol tecnologia geogràfica en l’àmbit de les competències de la Generalitat.

Fecha: 25/03/2025